ইরানের মাশহাদে অবস্থিত ইমাম রেযা (আ) এর মাযার শরিফ এখন লোকে লোকারণ্য। সবার মুখেই দোয়া-দরুদের মিষ্টি ও আন্তরিক গুঞ্জন। মাযারের কবুতরগুলোও কেমন যেন পাখা নাড়ছে। চারদিকে শোকগাঁথা আবৃত্তির ধ্বনি কানে বাজে। কেননা ৩০ শে সফর মহান এই ইমামের শাহাদাত বার্ষিকী। তাঁর স্মরণে তাই শ্রদ্ধাবনত চিত্ত সবাই। কেউ তাঁর শাহাদাতের ঘটনাটা মনে করার চেষ্টা করছে। কেউ তাঁর আধ্যাত্মিক ফযীলত ও বরকতে সমৃদ্ধ হবার চেষ্টায় দোয়া করছে। সারা বছর জুড়েই অবশ্য এই ধারা প্রবহমান থাকে। কিন্তু তাঁর শাহাদাত বার্ষিকী উপলক্ষ্যে তাঁর ভক্ত অনুরক্তদের মাঝে দোয়া-দরুদ পাঠের প্রবণতা ব্যাপক বেড়ে যায়।